L. Köteles, poslanec: (2002-06-25):
I. Presperín, podpredseda NR SR: (Hlasovanie.) Prítomných 102 poslancov, 91 za, 2 proti, 6 sa zdržalo, 3 nehlasovali. Konštatujem, že sme schválili vládny návrh zákona o ochrane ovzdušia. Pokračujeme hlasovaním o vládnom návrhu zákona o systéme environmentálne orientovaného riadenia a auditu , tlač 1479. Prosím pani poslankyňu Angelovičovú. M. Angelovičová, poslankyňa: Ďakujem pekne za slovo. Vážený pán predsedajúci, vážené panie poslankyne, vážení páni poslanci, v spoločnej správe sú uvedené pozmeňujúce a doplňujúce návrhy pod bodmi 1 - 25 v časti IV, tlač 1479a. O všetkých pozmeňujúcich a doplňujúcich návrhov uvedených v spoločnej správe odporúčam hlasovať spoločne s odporúčaním gestorského výboru schváliť. I. Presperín, podpredseda NR SR: Hlasujte o týchto návrhov pani poslankyne. (Hlasovanie.) 106 prítomných poslancov, 102 za, 1 proti, 1 sa zdržal, 2 nehlasovali. Konštatujem, že tieto návrhy sme schválili. Prosím, ďalej. M. Angelovičová, poslankyňa: V rozprave neboli predložené žiadne pozmeňujúce ani doplňuje návrhy. Vážený pán predsedajúci, mám poverenie gestorského výboru postúpiť predmetný návrh zákona do tretieho čítania. I. Presperín, podpredseda NR SR: Hlasujte o tomto návrhu. (Hlasovanie.) Prítomných 110 poslancov, 101 za, 1 proti, 5 sa zdržalo, 3 nehlasovali. Konštatujem, že sme postúpili návrh zákona do tretieho čítania. Otváram rozpravu v rámci tretieho čítania a pýtam sa, či niekto z poslancov chce podať návrhy podľa § 85 zákona o rokovacom poriadku? Nie. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o vládnom návrhu zákona ako o celku. Hlasujte. (Hlasovanie.) Prítomných 111 poslancov, 101 za, 1 bol proti, zdržalo sa 5 a nehlasovali 4. Konštatujem, že sme schválili vládny návrh zákona o systéme environmentálne orientovaného riadenia auditu. Pristúpime k hlasovaniu o vládnom návrhu zákona o environmentálnom označení výrobkov , tlač 1478. Spoločným spravodajcom bol pán poslanec Ambróš. L. Ambróš, poslanec: Gestorský výbor na základe stanovísk výborov k vládnemu návrhu zákona o environmentálnom označovaní výrobkov uvedených pod bodom 3 tejto správy a v stanoviskách poslancov gestorského výboru v rozprave k tomuto návrhu odporúča predmetnú spoločnú správu schváliť. I. Presperín, podpredseda NR SR: Prosím, hlasujeme o tomto návrhu pána poslanca Ambróša. (Hlasovanie.) Hlasujte. Prítomných 106 poslancov, za 100 poslancov, 1 proti, 4 sa zdržali, nehlasoval 1. Schválili sme návrhy, ktoré obsahovala spoločná správa. Ďalej. L. Ambróš, poslanec: Vážený pán predsedajúci, mám odporúčanie výboru, aby sme postúpili tento zákon do tretieho čítania. I. Presperín, podpredseda NR SR: Hlasujeme o postúpení do tretieho čítania. (Hlasovanie.) Prítomných poslancov je 100, za je 99, proti nikto, 1 sa zdržal, všetci hlasovali. Konštatujem, že tento návrh sme schválili. Otváram rozpravu v rámci tretieho čítania. Pýtam sa, či má niekto návrhy podľa § 85 zákona o rokovacom poriadku? Nie. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o vládnom návrhu zákona ako o celku. Môžete, prosím, hlasovať. (Hlasovanie.) 105 prítomných poslancov, 102 za, proti nikto, 2 sa zdržali, nehlasoval 1. Konštatujem, že sme schválili vládny návrh zákona o environmentálnom označovaní výrobkov. Ďakujem, pán poslanec. Nasleduje hlasovanie o vládnom návrhu zákona o obaloch a o zmene a doplnení niektorých zákonov , tlač 1515. Prosím pána poslanca Vrždáka ako spoločného spravodajcu, aby uviedol hlasovanie. P. Vrždák, poslanec: Ďakujem. Pán predsedajúci, najprv budeme hlasovať o bodoch zo spoločnej správy, nakoľko pán poslanec Macháček navrhol vyňať body 4, 11, 12, 13, 14, 15, 16, 18, 25, 30, 36, 39, 40, 47 a 49 na osobitné hlasovanie. Tak najprv budeme hlasovať o bodoch 1, 2, 3, 6 - 10, 22, 23, 24, 26 - 29, 31 - 35, 37, 38, 48, 50 - 54, 57, 59, 60 - 62, 64, 65 a 67 s odporúčaním gestorského výboru schváliť. I. Presperín, podpredseda NR SR: Prosím, hlasujte. (Hlasovanie.) Prítomných 107 poslancov, 105 za, proti nikto, zdržali sa 0, nehlasovali 2. Konštatujem, že tieto návrhy parlament schválil. P. Vrždák, poslanec: Teraz budeme hlasovať o bodoch 4, 11, 12, 13, 14, 15, 16, 18, 25, 30, 36, 39, 40, 47 - 49 s odporúčaním gestorského výboru schváliť. I. Presperín, podpredseda NR SR: Odporúčanie gestorského výboru je schváliť. Prosím, hlasujte. (Hlasovanie.) Prítomných 108 poslancov, 67 za, 22 proti, 15 sa zdržalo, 4 nehlasovali. Tieto návrhy boli schválené. P. Vrždák, poslanec: Teraz budeme hlasovať o bodoch 58, 63 a 66 s odporúčaním gestorského výboru neschváliť. I. Presperín, podpredseda NR SR: Prosím, budeme hlasovať s odporučením neschváliť. Hlasujte. (Hlasovanie.) 104 prítomných, 6 za, 82 proti, 14 sa zdržalo, 2 nehlasovali. Návrhy neboli schválené. Ďalej. P. Vrždák, poslanec: Teraz budeme hlasovať o bodoch 5, 17, 19, 20, 21, 41, 42, 43, 44, 45, 46, 55, 56 s odporúčaním gestorského výboru neschváliť. I. Presperín, podpredseda NR SR: Hlasujte. (Hlasovanie.) 107 prítomných poslancov, 36 za, 61 proti, 8 sa zdržalo, 2 nehlasovali. Parlament neschválil tieto body. Ďalej. P. Vrždák, poslanec: Teraz budeme hlasovať o pozmeňujúcom návrhu, o druhom pozmeňujúcom návrhu pána poslanca Muránskeho. I. Presperín, podpredseda NR SR: Vyčerpali sme všetky body zo spoločnej správy? P. Vrždák, poslanec: Áno, všetky zo spoločnej správy sme odhlasovali. I. Presperín, podpredseda NR SR: Tak treba to uviesť. Čiže prejdeme na pozmeňujúceho návrhy z rozpravy, áno? Prosím, uveďte ich. Ešte raz, uveďte, prosím, o čom ideme hlasovať, pán poslanec. P. Vrždák, poslanec: Budeme hlasovať o návrhu pána poslanca Muránskeho, ktorý dáva pozmeňujúci návrh, v článku 2 doplniť text. I. Presperín, podpredseda NR SR: Netreba, netreba ho čítať, máme ho pred sebou. Hlasujeme o pozmeňujúcom návrhu pána poslanca Muránskeho. Hlasujte, hlasujte. (Hlasovanie.) 105 prítomných, 81 za, proti nikto, zdržalo sa 20, nehlasovali 4. Návrh pána poslanca Muránskeho bol schválený. Ďalej. Poprosím vás o pokoj! P. Vrždák, poslanec: Dajte, prosím, hlasovať o treťom návrhu pána poslanca Muránskeho. I. Presperín, podpredseda NR SR: Hlasujeme o treťom návrhu pána poslanca Muránskeho. (Hlasovanie.) 104 prítomných, 90 za, proti nikto, zdržalo sa 12, nehlasovali 2. Návrh, tretí návrh pána poslanca Muránskeho bol schválený. P. Vrždák, poslanec: Teraz, pán predsedajúci, dajte, prosím, hlasovať o pozmeňujúcom návrhu pani poslankyne Angelovičovej. I. Presperín, podpredseda NR SR: Prosím, hlasujeme. Hlasujte! (Hlasovanie.) Prítomných 106 poslancov, 96 za, proti 1, zdržalo sa 7, nehlasovali 2. Návrh bol schválený. Ďalej. P. Vrždák, poslanec: Pán predsedajúci, skončili sme hlasovanie o pozmeňujúcich návrhoch. Mám poverenie gestorského výboru na predloženie zákona do tretieho čítania. I. Presperín, podpredseda NR SR: Dávam hlasovať o tomto návrhu. Hlasujte, do tretieho čítania. Do tretieho čítania. Hlasujeme. (Hlasovanie.) Prítomných 105 poslancov, 80 za, 2 proti, 21 sa zdržalo a 2 nehlasovali. Konštatujem, že návrh sme schválili. Pristúpime teda k tretiemu čítaniu o tomto vládnom návrhu zákona. Otváram rozpravu v rámci tretieho čítania. Pýtam sa, či niekto z poslancov má návrhy podľa § 85 zákona o rokovacom poriadku. Nemá. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o vládnom návrhu zákona ako o celku. Hlasujte. (Hlasovanie.) Prítomných 104 poslancov, za 78, proti 2, zdržalo sa 23, nehlasoval 1. Konštatujem, že sme schválili vládny návrh zákona o obaloch a o zmene a doplnení niektorých zákonov. Nasleduje hlasovanie o návrhu skupiny poslancov Národnej rady Slovenskej republiky na vydanie zákona o obchodných reťazcoch ako tlač 1393. Spoločný spravodajca je Marián Antecký. Prosím, aby uviedol hlasovanie. M. Antecký, poslanec: Vážené kolegyne, kolegovia, najskôr budeme hlasovať tak, ako bolo prednesené v rozprave o bodoch, ktoré boli predložené výbormi, ktorým bol tento poslanecký návrh zákona pridelený na prerokovanie s nasledovným odporúčaním: Hlasovať spoločne o bodoch 1, 2, 3, 4 - 13 a o bodoch 15 - 21 s odporúčaním schváliť. I. Presperín, podpredseda NR SR: Dávam hlasovať o týchto návrhoch. Páni poslanci, hlasujte. (Hlasovanie.) 102 prítomných, 72 za, 5 proti, 16 sa zdržalo, nehlasovalo 9. Tieto návrhy boli schválené. Prosím, ďalej pán poslanec. M. Antecký, poslanec: Tým, že sme v tomto bloku schválili bod 15, nemusíme už hlasovať o bode 14 a budeme hlasovať o pozmeňujúcich návrhoch, ktoré odzneli v rozprave. Najskôr o pozmeňujúcich návrhoch pána poslanca Klemensa, ktorý odporúčal o prvom a treťom hlasovať spoločne. I. Presperín, podpredseda NR SR: Koľko je tých návrhov, prosím? M. Antecký, poslanec: Tri. I. Presperín, podpredseda NR SR: Tri, hej? Čiže o jednotke a trojke hlasujeme spoločne, o dvojke osobitne. Takže hlasujeme o jednotke a o trojke, o pozmeňujúcich návrhoch pána poslanca Klemensa, jedna, tri. Hlasujte. (Hlasovanie.) 107 prítomných, 72 za, 5 proti, 12 sa zdržalo, nehlasovalo 18. Návrhy pána poslanca 1 a 3 prešli. M. Antecký, poslanec: Teraz budeme hlasovať o návrhu pána poslanca Klemensa, číslo 2. I. Presperín, podpredseda NR SR: Hlasujte o bode 2, o pozmeňováku 2. (Hlasovanie.) Prítomných 102 poslancov, 54 za, proti 5, zdržalo sa 29, nehlasovali 14. Tento návrh bol schválený. Ďalej. M. Antecký, poslanec: Ďalej budeme hlasovať o pozmeňujúcich návrhoch, ktoré predniesol pán poslanec Slafkovský v rozprave. On predniesol dva body. Tým však, že v tom bloku z výborov sme schválili aj bod 19, tak o druhom pozmeňujúcom návrhu pána poslanca Slafkovského netreba hlasovať. Budeme hlasovať iba o prvom pozmeňujúcom návrhu pána poslanca Slafkovského. I. Presperín, podpredseda NR SR: Môžeme hlasovať, prosím. (Hlasovanie.) Prítomných 107 poslancov, 92 za, proti nikto, 6 sa zdržalo, 9 nehlasovalo. Návrh bol schválený. M. Antecký, poslanec: Tým sme vyčerpali všetky pozmeňujúce a doplňujúce návrhy. Mám odporúčanie dať hlasovať o poslaneckom návrhu na posunutie do tretieho čítania. I. Presperín, podpredseda NR SR: Hlasujte. (Hlasovanie.) 101 prítomných, 73 za, 8 proti, 9 sa zdržalo, 11 nehlasovalo. Návrh sme schválili, sme v treťom čítaní. Otváram rozpravu v rámci tretieho čítania. Pýtam sa, či chce niekto z poslancov podať návrhy podľa § 85 zákona o rokovacom poriadku? Konštatujem, že nie. Vyhlasujem rozpravu za skončenú. Keďže v rámci tohto čítania neboli podané žiadne návrhy, podľa § 86 zákona o rokovacom poriadku pristúpime k hlasovaniu o návrhu zákona ako o celku. Hlasujte. (Hlasovanie.) Prítomných 108 poslancov, 63 za, 19 proti, 20 sa zdržalo, 6 nehlasovalo. Konštatujem, že sme schválili návrh skupiny poslancov Národnej rady na vydanie zákona o obchodných reťazcoch. Nasleduje hlasovanie o návrhu poslanca Národnej rady Slovenskej republiky Mariana Mesiarika na vydanie zákona, ktorým sa dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov ako tlač 1310. Prosím pána poslanca Františka Halmeša, aby uviedol hlasovanie. Feri, poďme! F. Halmeš, poslanec: Vážený pán predsedajúci, pán predseda, dámy a páni, v rozprave v druhom čítaní k zákonu som vystúpil len ja v rozprave a podal som jeden pozmeňujúci návrh, ktorý sa týkal účinnosti a dvoch vecných pripomienok. Preto oproti predlohe spoločnej správy budeme hlasovať o bodoch 1 - 4 spoločne s odporúčaním gestorského výboru schváliť a samostatne o bode 5. Prosím, aby sme hlasovali o bodoch 1 - 4 s odporúčaním gestorského výboru schváliť. I. Presperín, podpredseda NR SR: Hlasujeme o bodoch zo spoločnej správy 1 - 4, s odporučením gestorského výboru schváliť. (Hlasovanie.) Prítomných 93 poslancov, 74 za, proti nikto, 16 sa zdržalo, 3 nehlasovali. Konštatujem, že body 1 - 4 boli schválené. F. Halmeš, poslanec: Prosím hlasovať o bode č. 5 zo spoločnej správy, gestorský výbor odporučil schváliť, ale podal som iný pozmeňujúci návrh k termínu účinnosti. I. Presperín, podpredseda NR SR: Hlasujeme o bode č. 5 zo spoločnej správy. (Hlasovanie.) Prítomných 100 poslancov, 11 je za, 57 proti, 27 sa zdržalo, nehlasovalo 5. Bod č. 5 nebol schválený. Ďalej. F. Halmeš, poslanec: Keďže sme neschválili tento bod, prosím hlasovať o pozmeňujúcom návrhu, ktorý som podal, o všetkých troch spoločných, kde je aj zmena účinnosti. Prosím hlasovať o všetkých troch pozmeňujúcich návrhoch spoločne. I. Presperín, podpredseda NR SR: Hlasujeme. Hlasujte. (Hlasovanie.) Prítomných 101 poslancov, 89 za, 0 proti, 10 sa zdržalo, 2 nehlasovali. Tieto návrhy boli schválené. F. Halmeš, poslanec: Pán predsedajúci, hlasovali sme o všetkých návrhoch z rozpravy aj zo spoločnej správy. Podľa odporúčania gestorského výboru by sme mali hlasovať o prerokovaní zákona v treťom čítaní. I. Presperín, podpredseda NR SR: Hlasujte. (Hlasovanie.) Prítomných 99 poslancov, 85 za, 1 proti, 8 sa zdržalo, 5 nehlasovali. Schválili sme tento návrh. Pristúpime teda k tretiemu čítaniu k tomuto návrhu zákona. Otváram rozpravu v rámci tretieho čítania. Pýtam sa, či niekto z poslancov chce podať návrhy podľa § 85 zákona o rokovacom poriadku. Nie. Vyhlasujem rozpravu za skončenú. Keďže v rámci tohto čítania neboli podané žiadne návrhy podľa § 86 zákona o rokovacom poriadku, pristúpime k hlasovaniu o návrhu zákona ako o celku. Hlasujte. Hlasujeme. (Hlasovanie.) Prítomných 98 poslancov, za 82, proti 1, zdržalo sa 11 poslancov, 4 nehlasovali. Konštatujem, že sme schválili návrh poslanca Mesiarika na vydanie novely zákona č. 182/1993 Z. z. o vlastníctve bytov a nebytových priestorov. Páni poslanci, ďalej sú tu procedurálne návrhy, ktoré predkladám na schválenie. V mene poslaneckých klubov SDĽ, SMK, SOP, SDK a HZDS navrhujem, aby sme zaradili do programu 61. schôdze zákon z 30. mája 2002 o ochrane osobných údajov, vrátený prezidentom Slovenskej republiky na opätovné prerokovanie Národnej rady, pod tlačou 1632, v zmysle dohody na poslaneckom grémiu. Dávam o tomto návrhu hlasovať. Hlasujte o tomto procedurálnom návrhu. Hlasujeme. Hlasujete. (Hlasovanie.) Prítomných je 83 poslancov, 79 za, proti nikto, 2 sa zdržali, nehlasovali 2. Konštatujem, že tento návrh sme schválili. Pán poslanec Finďo podal procedurálny návrh, aby bod č. 18 upraveného programu, ktorý je vedený pod tlačou 1388, bol z dnešného rokovacieho dňa presunutý na štvrtok, hneď po informácii generálneho prokurátora SR a ministra vnútra Slovenskej republiky, ktorí by mali podať správu o stave vyšetrovania a podozrenia z trestného činu v súvislosti s nákupom 35 ľahkých súprav pre Železničnú spoločnosť, a. s. Dávam hlasovať o tomto procedurálnom návrhu. Hlasujte, prosím, hlasujte. Bod č. 18, vo štvrtok tento týždeň. Hlasujte. (Hlasovanie.) Prítomných 91, za 79, proti 1, zdržalo sa 8, nehlasovali 3. Návrh bol schválený. Nakoniec predkladám ešte jeden procedurálny návrh, aby bod č. 19, ako tlač 1575, čo je návrh štátneho záverečného účtu Slovenskej republiky za rok 2001, bol presunutý z dnešného rokovacieho dňa na piatok o 9.00 pred vystúpením pána prezidenta Slovenskej republiky. Prosím, hlasujte. (Hlasovanie.) Prítomných 82 poslancov, za 66, proti 2, zdržalo sa 11, nehlasovali 3. Schválili sme aj tento procedurálny návrh. Prosím, sú ešte nejaké procedurálne návrhy z radov poslancov? Ak nie sú, páni poslanci, pokračujeme druhým čítaním o návrhu poslanca Národnej rady Slovenskej republiky Lászlóa Hóku na vydanie zákona, ktorým sa mení a dopĺňa zákon č. 435/2001 Zb. o patentoch, dodatkových ochranných osvedčeniach a o zmene a doplnení niektorých zákonov (patentový zákon). Návrh zákona ste dostali pred prvým čítaním ako tlač 1391 a spoločnú správu výborov, schválenú gestorským výborom, máte ako tlač 1391a. Dávam slovo poslancovi Hókovi, a prosím ho, aby návrh zákona odôvodnil. Zároveň poprosím pánov poslancov, ktorí chcú rokovať so svojimi kolegami, aby to urobili nie v rokovacej sále a venovali pozornosť rečníkovi. L. Hóka, poslanec: Ďakujem, pán predsedajúci, za slovo. Vážená Národná rada, vlani sme schválili zákon č. 435 o patentoch a dodatkových ochranných osvedčeniach, takzvaný patentový zákon. Tento rekodifikovaný zákon o patentoch a dodatkových ochranných osvedčeniach mal za úlohu dosiahnuť úplnú implementáciu legislatívy únie v oblasti patentov. Vo všetkých štátoch prostredníctvom Svetovej organizácie duševného vlastníctva dochádza k unifikácii patentového práva, pričom najmä hmotnoprávne ustanovenia sú prakticky zhodné. Je preto nevyhnutné, aby tieto hmotnoprávne ustanovenia boli zhodné najmä s hmotnoprávnymi ustanoveniami Európskeho patentového dohovoru, ku ktorému Slovenská republika v tomto roku pristúpila. Doterajšia právna úprava priemyselnú využiteľnosť definovala ako potenciálnu možnosť využívať vynález v akomkoľvek odvetví priemyslu. Obdobne je priemyselná využiteľnosť definovaná aj v Európskom patentovom dohovore a v zákonoch krajín Európskej únie. Novo rekodifikovaný zákon č. 435/2001 Z. z. o patentoch, dodatkových ochranných osvedčenia a o zmene a doplnení niektorých zákonov však v dôsledku pozmeňujúcich návrhov priemyselnú využiteľnosť definuje nie ako potenciálnu možnosť, ale vyžaduje, aby pri udelení patentu sa vynález vyrábal alebo sa využíval v akomkoľvek v odvetví priemyslu. Toto znenie zákona prakticky znemožňuje udeliť patent na vynález, pretože len nepatrné množstvo vynálezov sa realizuje v čase prihlásenia prihlášky patentu. Podmienka výroby alebo využívania vynálezu pri udelení patentu je v rozpore aj s právom Európskej únie. Ďalšie zmeny, ktoré predkladám, sú vlastne pozmeňujúcimi návrhmi. V legislatívnom procese došlo v niektorých paragrafoch k vypusteniu odsekov a následne i k nesprávnemu číselnému označeniu, prípadne nesprávnemu odkazu, čiže prakticky ďalšie body, to sú legislatívne úpravy, legislatívnotechnické úpravy skôr. Chcem vás ubezpečiť, že predkladaný návrh je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná. Ďalej je tu veľmi dôležitý moment, predkladaný návrh zákona nemá žiadny dopad na štátny rozpočet a nevyžaduje zvýšiť počet zamestnancov Úradu priemyselného vlastníctva Slovenskej republiky. Vážené pani poslankyne, páni poslanci, hádam toľko na úvod a žiadam vás o podporu predloženého návrhu. I. Presperín, podpredseda NR SR: Ďakujem. Dávam slovo určenému spoločnému spravodajcovi z výboru pre hospodárstvo, privatizáciu a podnikanie poslancovi Pavlovi Prokopovičovi a prosím ho, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru.